IVARA ZVIEDRA FILMA “VALKĀTĀJS”
MĀCĪBU PALĪGMATERIĀLI SKOLOTĀJIEM

Auditorija: 7.–9. klase
Mācību priekšmeti: sociālās zinības, vēsture, vizuālā māksla, ģeogrāfija
Atslēgvārdi: migrācija, Latvija, politika, pierobeža, ģeopolitika, multikulturālisms

Saturs:
1. Filmas apraksts
2. Diskusija par filmas Valkātājs tēliem un tēmām
3. Radošais uzdevums

1. Filmas apraksts

Interese par “mazo cilvēku” aizvedusi Ivaru Zviedri un viņa radošo grupu uz Latvijas pierobežu, Eiropas Savienības austrumu robežu, kur piepelnās nelegālo robežas šķērsotāju pārvedēji jeb valkātāji (no latgaliešu vārda “volkāt”). Angliski atrasts šāds apzīmējums: latviešu koijots (Latvian coyote), kas aizgūts no līdzīga aroda piekopējiem ASV-Meksikas robežā. Viens no pierobežā izveidojušās “vjetnamiešu takas” pavadoņiem ir Gatis jeb Pepiņš – filmas Valkātājs varonis, ar kuru skatītājs dala lielāko tiesu ekrāna laika. 

Filmā tiek savilkti vairāki tematiskie mezgli. Pepiņš jeb valkātājs ir ne tikai globālās migrācijas shēmas skrūvīte, bet jautājumus rada viņa personīgā motivācija: vai tad viņš gāja tikai ogot, kā pats apgalvo? Tāpat filma atsedz robežsargu un nelegālo šķērsotāju attiecību dinamiku un pierobežas dzīves nespodro ikdienas vaigu un bezdarbu. Zviedris filmu veidojis kā portretu – mūsdienu tautu staigāšanas pretrunu kamolu.

Līdzās Pepiņam un citiem filmas varoņiem izkārtojas Zviedra dokumentālie cilvēki: gliemežvāku Valdis filmā Bēgums (2009) par latviešu migrantiem Īrijā, Inta Grigoroviča jeb Purva Inta no izcilā darba Dokumentālists (2012) vai zāģeru brigāde dokumentālajā kopkorī Zāģeri (2017). 




2. Diskusija par filmas Valkātājs tēliem un tēmām

Laiks: 20 min.
Mācību priekšmeti: politika, sociālās zinības, ģeogrāfija
Atslēgvārdi: globālā migrācija, Latvija, politika, pierobeža, ģeopolitika, multikulturālisms

2.1. Filmas skatupunktu sadursme
Analizē un pamato filmā fiksēto problemātiku no dažādiem skatupunktiem:

1. Gata jeb Pepiņa: kā viņš redz nelegālo migrantu taku, tās iespējas, savu dzīvi un ikdienu? Kāda ir viņa motivācija? Un vai valkāšana jeb migrantu pārvešana pār robežu ir uzskatāma par “darbu”?
2. Vjetnamiešu migrantu: kāda ir viņu dzīve migrācijas gaitās? Kāpēc viņi ir izvēlējušies šķērsot Eiropas Savienības robežu caur Latviju? Kur viņi vēlas doties tālāk? Vai arī viņi vēlas palikt?
3. Robežpolicijas: kāda ir viņu loma nelegālo migrantu kontrolē? Kāda ir viņu attieksme ne tikai pret migrāciju un tās uzraudzīšanu, bet arī dzīvi pierobežā?
4. Filmas režisora: kā viņš attiecas pret varoņiem un likumpārkāpšanas problēmu? Vai režisors pauž simpātijas, empātiju pret kādu no varoņiem? 
5. Pierobežā dzīvojošie: kāda ir viņu attieksme pret robežu šķērsotājiem? Kā viņi dzīvo un redz savu dzīvi?
6. Tava kā skatītāja attieksme: kādas ir tavas pārdomas par redzēto, varoņu izvēlēm un sacīto?

2.2.  Robežas jēdziens
Iesaisti klasesbiedrus sarunā par robežām un to daudznozīmību.

1. Aplūko jēdzienu no politikas, ģeogrāfijas u.c. mācību priekšmetu skatupunktiem. Piedāvā šī termina skaidrojumu, izmantojot zināšanas no citiem mācību priekšmetiem – skaidro, izmantojot dažādus piemērus.
2. Ielūkojies interneta vārdnīcas “Tēzaurs” piedāvātajos skaidrojumus: https://tezaurs.lv/robeža Kura definīcija tev šķiet vissaprotamākā?
3. Izskaidro jēdzienu “robeža” saviem vārdiem.
4. Kurās situācijās visbiežāk tiek izmantots vārds “robeža”? Piemēram:
· “mana personīgās telpas robeža”;
· “pārkāpt robežu” (atļauties vairāk); 
· “valsts robeža” un tās pārkāpšana, šķērsošana (likumpārkāpums, iebrukums suverēnā teritorijā u.c.);
· “norobežoties” (nevēlēties iesaistīties, atteikties);
· “vārda brīvības robeža”;
· “laika robeža” u.c.
5. Kad tu izmanto vārdu “robeža”?
6. Kāpēc dažādas robežas ir svarīgas?
7. Kāda ir to nozīme dažādos līmeņos (personīgajā, sabiedriskajā, valstiskajā, pārnacionālā u.tml.)? 

3. Radošais uzdevums 

Laiks: 100 min.
Mācību priekšmeti: politika, sociālās zinības, ģeogrāfija, vizuālā māksla
Atslēgvārdi: globālā migrācija, Latvija, politika,  pierobeža, ģeopolitika, multikulturālisms

Pēc filmas Valkātājs noskatīšanās sadalieties grupās un izveidojiet dokumentālo īsfilmu par robežu tēmu. Iespējams filmēt gan klasē un skolā, gan arī sev zināmajā apkārtnē un apkaimē. Var filmēt ar digitālo fotokameru, videokameru, datoru, telefonu u.c. audiovizuāli ierakstošām ierīcēm. 

Uzdevuma veikšanas laikā vēro cilvēkus, vidi un notikumus sev apkārt, filmējot trīs dažādas robežas. Balstoties jēdziena “robeža” dažādajās nozīmēs, vēro ielas, to ritmus, cilvēkus, pandēmijas laika fiziskās distances (robežas), publisko vietu robežas, ģeogrāfiskās robežas (upes, strauti, grāvji, pauguri u.c.). Fiksē trīs dažādas situācijas, kurās parādās robežas klātbūtne. 

Pēc īsfilmas vai trīs atsevišķu klipu tapšanas prezentē izveidoto darbu klasē un kopīgi pamatojiet savu koncepciju.

Papildu izpētes nolūkos iespējams noskatīties Ivara Zviedra īsfilmu “Robeža” (2018). Filmā fiksēta valsts robeža, kuru autors skaidro kā “nepārtrauktu un noslēgtu līniju, caur kuru iet sakrītoša vertikāla virsma. Neredzamā siena  nosaka valsts teritoriju un norobežo to no kaimiņvalstīm. Šī ir neparasta vide, kurā iebraukt drīkst tikai ar speciālām atļaujām. Braucam vērot pierobežas joslu un ļaudis tajā.” 

Filma “Robeža” skatāma šeit: 
https://replay.lsm.lv/lv/ieraksts/ltv/143581/klausitajs-isfilmu-cikls-1-serija-robeza 

